संजीव कुमार के डेढ़ लाख रु. और ‘वो सात दिन’
दोस्तो, 23 जून 1983 को एक फ़िल्म रिलीज़ हुई थी, जिसने इस फ़िल्म इंडस्ट्री को एक बहुत बड़ा, बहुत अच्छा और बहुत मेहनती सुपरस्टार दिया। ये हैं अनिल कपूर और फ़िल्म का नाम था ‘वो सात दिन’। इस फ़िल्म ने दस दिन पहले ही अपनीOne and a half lakh rupees of Sanjeev Kumar. and 'those seven days'
दोस्तो, 23 जून 1983 को एक फ़िल्म रिलीज़ हुई थी, जिसने इस फ़िल्म इंडस्ट्री को एक बहुत बड़ा, बहुत अच्छा और बहुत मेहनती सुपरस्टार दिया। ये हैं अनिल कपूर और फ़िल्म का नाम था ‘वो सात दिन’। इस फ़िल्म ने दस दिन पहले ही अपनी रिलीज़ के 40 साल पूरे किए हैं।
जब सुरेंद्र कपूर जी ने मन बना लिया कि वो अब अपने बेटे अनिल कपूर को हीरो बनाना चाहते हैं तो कहानी की तलाश शुरू हुई। बोनी कपूर और अनिल कपूर ने एक कहानी पसंद कर ली और उस पर काम भी शुरू हो गया। इसी बीच बोनी कपूर के. बापू से मिलने मद्रास गए, जिन्होंने बोनी कपूर की फ़िल्म ‘हम पांच’ का निर्देशन किया था। बापू एक तमिल फ़िल्म का तेलगु में रिमेक कर रहे थे और फ़िल्म तक़रीबन पूरी हो चुकी थी। मज़े की बात यह थी कि के. भाग्यराज की जिस फ़िल्म का वे रिमेक कर रहे थे, वो अभी रिलीज़ नहीं हुई थी। ख़ैर बापू ने बोनी कपूर को वो फ़िल्म दिखाई, जो बोनी को बहुत पसंद आई। बम्बई आकर उन्होंने वो कहानी अनिल कपूर को सुनाई। अनिल को वो कहानी बहुत ही ज्यादा पसंद आई। अनिल ने कहा, ‘बोनी, आप जिस कहानी पर काम कर रहे हैं, उसे छोड़ दो और इस फ़िल्म के राइट्स लेकर आओ, मैं यह करूंगा।’
बोनी कपूर चेन्नई (उस समय मद्रास) गए। प्रोड्यूसर ने सवा लाख रुपए मांग लिए, जो उस समय के हिसाब से बहुत बड़ी राशि थी, क्योंकि ‘हम पांच’ के राइट्स बोनी कपूर ने 30 से 35 हजार रुपए में लिए थे। इतनी बड़ी राशि सुनकर उनको लगा कि अब वो ये राइट्स नहीं ख़रीद सकते और इस ख़याल से वो उदास हो गए और उनकी शकल उतर गई। वो जिस स्टूडियो में थे, वहां संजीव कुमार बी. नागी रेड्डी की फ़िल्म ‘श्रीमान श्रीमती’ की शूटिंग कर रहे थे। पैकअप के बाद संजीव कुमार ने बोनी से कहा कि मैं होटल तुम्हारी गाड़ी में चलूंगा। बोनी कपूर ने बापू की कार ली थी जो वो ख़ुद चला रहे थे। रास्ते भर खामोशी रही। होटल उतरकर संजीव कुमार ने बोनी कपूर से पूछा, ‘बोनी, मैं स्टूडियो से ग़ौर कर रहा हूं, तेरे चेहरे पर वो रौनक़, वो एनर्जी जो हमेशा रहती है, आज ग़ायब है। मैंने रास्ते में इसलिए कुछ नहीं पूछा क्योंकि मैं नहीं चाहता था कि तुम्हारा ध्यान ड्राइविंग से हटे। बताओ क्या बात है?’ बोनी ने बताया कि जो राइट्स मैं लेने आया हूं और जिससे अनिल को लॉन्च करने की योजना है, प्रोड्यूसर उसके लिए सवा लाख रुपए मांग रहा है, मैं उतने रुपए कहां से लाऊं।
प्रोड्यूसर की अपनी समस्या थी कि फ़िल्म रिलीज़ करने के लिए उसको सवा लाख ही कम पड़ रहे थे, इसलिए वो इससे कम करने को तैयार नहीं था। संजीव कुमार ने पूछा, ‘अब क्या करोगे?’ बोनी ने कहा कि रात की फ्लाइट तो निकल गई है, कल सुबह की फ्लाइट से मैं वापस बम्बई चला जाऊंगा।
खैर, संजीव कुमार से विदा लेकर बोनी साहब अपने रूम में आ गए। बोनी ने अपने पिता और अनिल को फ़ोन भी नहीं किया। वो सोने ही जा रहे थे कि संजीव कुमार के किसी आदमी का फ़ोन आया। उसने कहा, ‘साहब ने सुबह 9 बजे आपको अपने रूम में बुलाया है।’
अब बोनी बम्बई भी नहीं जा सकते थे, क्योंकि संजीव कुमार का कहा टाल नहीं सकते थे। सुबह 9 बजे संजीव जी के होटल पहुंच गए। उनके रूम की बेल बजाई तो उनके मेकअपमैन सरोश मोदी ने दरवाज़ा खोला। वह अंदर गया और फिर वापस आकर बोला कि साहब आपको भीतर ही बुला रहे हैं। बोनी कपूर जब उनके सुइट में गए तो संजीव जी अपने बाथरूम से टॉवेल लपेटे हुए कंघे से अपने बाल संवारते हुए बाहर निकल रहे थे। बोनी कपूर को देखकर बोले, बेड से तकिया उठाओ। बोनी ने जब तकिया उठाया तो उसके नीचे बहुत सारे रुपए रखे हुए थे। बोनी कपूर ने पूछा कि यह क्या है? तो बोले, ‘ये डेढ़ लाख रुपए हैं। मैंने सिर्फ़ तेरे लिए ही मंगवाकर रखे थे। ले और जाकर राइट्स ख़रीद लें। पच्चीस हज़ार रुपए ऊपर हैं, कोई ज़रूरत पड़ जाए तो।’ बोनी ने कहा, ‘लेकिन मैं यह आपको वापस कब और कैसे करूंगा?’ तो संजीव कुमार बोले, ‘लौटाने की बात बाद में करना, पहले राइट्स तो ले लें।’ बोनी साहब सीधे प्रोड्यूसर के ऑफिस गए, उन्हें रुपए दिए और राइट्स ख़रीद लिए।
संजीव कुमार बोनी कपूर और अनिल कपूर को बहुत चाहते थे। ‘हम पांच’ में वो बोनी कपूर का फ़िल्म निर्माण के लिए जुनून देख चुके थे और अनिल कपूर ने फ़िल्म ‘हमारे तुम्हारे’ में उनके बेटे का रोल किया था। तो वो अनिल कपूर का एक्टिंग के प्रति जुनून भी देख चुके थे। उन्हें यक़ीन था कि ये दोनों भाई इंडस्ट्री का भविष्य हैं और अपने पिता का नाम रोशन करेंगे। बोनी और अनिल कपूर के लिए अमीर क़ज़लबाश का एक शेर है :
‘मेरे जुनून का नतीजा ज़रूर निकलेगा
इसी स्याह समंदर से नूर निकलेगा।’
तारीफ़ करनी पड़ेगी अनिल की जिन्होंने एक मामूली, ग़रीब, नॉन ग्लैमरस रोल से अपने आप को लॉन्च किया और उस कैरेक्टर के लिए अनिल कपूर ने ख़ुद चोर बाज़ार जाकर पुराना हारमोनियम, पुराने कपड़े वगैरह ख़रीदे और एक सुपरहिट अभिनय प्रधान फ़िल्म से अपने आप को बॉलीवुड में स्थापित किया। ‘वो साथ दिन’ के सारे गाने हिट हैं, लेकिन अनिल कपूर की परफॉरमेंस के लिए यह गाना आप ज़रूर देखिए- ‘अनाड़ी का खेल, खेल का सत्यानाश’।
अपना ख़याल रखिए। खुश रहिए।